《东阿后歌》
清代·程鸿诏

南去见山自此始，南来见山自此止。出山入山皆艰难，连朝山色愁中看。

我欲移之著何处，恐碍天下行人路。愚心惟祝在山泉，绕山飞流成长川。

一苇可航一帆送，轻舟竟渡免尘閧。东阿况亦吾宗邦，千年虽久安能忘。

八斗才高今不见，一心捧日山难限。昊天自昔鉴孤忠，峰峦倏忽移愚公。

崎岖化尽得平易，辙端蜿蜒痕在地。从此大道无偏颇，青山回首梦中多。

作者简介：（?—1874）清顺天大兴人，字伯敷。道光二十九年举人。咸丰间入曾国藩幕，官至山东补用道。后入李鸿章幕，查办四川教案。晚年应皖抚英翰聘，修《安徽通志》。有《有恒心斋诗文集》等。